
Septabene citrinų ir šeivamedžio skonio 3 mg/1 mg kietosios pastilės
benzidamino hidrochloridas /cetilpiridinio chloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jei per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Septabene citrinų ir šeivamedžio skonio ir kam jis vartojamas
2.	Kas žinotina prieš vartojant Septabene citrinų ir šeivamedžio skonio
3.	Kaip vartoti Septabene citrinų ir šeivamedžio skonio
4.	Galimas šalutinis poveikis
5.	Kaip laikyti Septabene citrinų ir šeivamedžio skonio
6.	Pakuotės turinys ir kita informacija


1.	Kas yra Septabene citrinų ir šeivamedžio skonio ir kam jis vartojamas

Septabene citrinų ir šeivamedžio skonio sudėtyje yra benzidamino hidrochlorido ir cetilpiridinio chlorido.
Septabene citrinų ir šeivamedžio skonio kietosios pastilės yra priešuždegiminis, nuskausminamasis ir antiseptinis vaistas skirtas vietiniam gydymui vartojamas per burną. Septabene citrinų ir šeivamedžio skonio dezinfekuoja burną ir ryklę bei lengvina ryklės uždegimo požymius, pvz., skausmą, paraudimą, patinimą, karštį ir funkcijos sutrikimą.

Septabene citrinų ir šeivamedžio skonio vartojamas gerklės skausmo simptomų, susijusių su lengva burnos ir gerklės infekcija (įskaitant dantenų uždegimą (gingivitą) ir ryklės uždegimą (faringitą)), gydymui.

Jei po 3 dienų Jūsų savijauta nepagerėjo arba pablogėjo, kreipkitės į gydytoją.


2.	Kas žinotina prieš vartojant Septabene citrinų ir šeivamedžio skonio

Septabene citrinų ir šeivamedžio skonio vartoti draudžiama:
· jeigu yra alergija benzidamino hidrochloridui, cetilpiridino chloridui arba bet kuriai pagalbinei šio vaisto medžiagai (jos išvardytos 6 skyriuje).
· jeigu pacientas yra jaunesnis kaip 6 metų vaikas.

Įspėjimai ir atsargumo priemonės:
Pasitarkite su gydytoju arba vaistininku, prieš pradėdami vartoti Septabene citrinų ir šeivamedžio skonio
Septabene citrinų ir šeivamedžio skonio negalima vartoti ilgiau kaip 7 dienas. Jei per šį laikotarpį simptomai pasunkėja arba per 3 dienas nepagerėja arba jei atsiranda kitokių simptomų, pvz., karščiavimas, pasitarkite su gydytoju.

Lokalaus poveikio vaistų vartojimas, ypač ilgalaikis, gali sukelti įjautrinimą; tokiu atveju vaisto vartojimą reikia nutraukti.

Septabene citrinų ir šeivamedžio skonio negalima vartoti kartu su anijoninėmis medžiagomis, kurių yra, pvz., dantų pastoje, todėl vaisto nerekomenduojama vartoti prieš pat dantų valymą arba tuoj po jo.

Specialių atsargumo priemonių reikia imtis jei:
· esate alergiškas salicilatams (pvz., acetilsalicilo rūgščiai ir salicilo rūgščiai) ar kitiems nesteroidiniams skausmą slopinantiems vaistams nuo uždegimo (NVNU). Vartoti šį vaistą nepatartina.
· sergate ar kažkada sirgote bronchine astma. Šiuo atveju reikia imtis atsargumo priemonių.

Vaikams ir paaugliams
Septabene citrinų ir šeivamedžio skonio draudžiama vartoti jaunesniems kaip 6 metų vaikams.

Kiti vaistai ir Septabene citrinų ir šeivamedžio skonio
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Kartu su Septabene citrinų ir šeivamedžio skonio negalima vartoti kitokių antiseptikų.

Septabene citrinų ir šeivamedžio skonio vartojimas su maistu, gėrimais ir alkoholiu
Septabene citrinų ir šeivamedžio skonio negalima vartoti kartu su pienu, kadangi jis mažina vaisto veiksmingumą.
Septabene citrinų ir šeivamedžio skonio negalima vartoti prieš valgį arba jo metu. Po Septabene citrinų ir šeivamedžio skonio pavartojimo negalima valgyti arba gerti mažiausiai vieną valandą.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Septabene citrinų ir šeivamedžio skonio nerekomenduojama vartoti nėštumo metu.
Turite aptarti su savo gydytoju, ar galite žindyti. Gydytojas nuspręs ar žindyti galite, ar gydymą Septabene citrinų ir šeivamedžio skonio reikia nutraukti.

Vairavimas ir mechanizmų valdymas
Septabene citrinų ir šeivamedžio skonio neturi poveikio arba gali nereikšmingai įtakoti gebėjimą vairuoti ir valdyti mechanizmus.

Septabene citrinų ir šeivamedžio skonio sudėtyje yra izomalto (E953), butilhidroksianizolo (E320), natrio benzoato (E211) ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Butilhidroksianizolas gali sukelti vietines odos reakcijas (pvz., sukelti dermatitą) arba sudirginti akis ir gleivines.
Šio vaisto sudėtyje yra iki 0,00075 mg natrio benzoato kiekvienoje kietojoje pastilėje. Tai gali sukelti vietinį dirginimą.
Šio vaistinio preparato kietojoje pastilėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Septabene citrinų ir šeivamedžio skonio

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems
Rekomenduojama paros dozė yra 3‑4 kietosios pastilės. Kietąją pastilę reikia lėtai ištirpinti burnoje kas 3‑6 valandas.

Vyresniems kaip 12 metų vaikams
Rekomenduojama paros dozė yra 3‑4 kietosios pastilės. Kietąją pastilę reikia lėtai ištirpinti burnoje kas 3‑6 valandas.

6‑12 metų vaikams
Rekomenduojama paros dozė yra 3 kietosios pastilės. Kietąją pastilę reikia lėtai ištirpinti burnoje kas 3‑6 valandas.

Jaunesniems kaip 6 metų vaikams
Septabene citrinų ir šeivamedžio skonio draudžiama vartoti jaunesniems kaip 6 metų vaikams.

Negalima viršyti nurodytos dozės.

Septabene citrinų ir šeivamedžio skonio negalima vartoti prieš valgį arba jo metu.
Po vaisto pavartojimo negalima valgyti arba gerti mažiausiai vieną valandą.
Siekiant optimalaus poveikio, vaisto nerekomenduojama vartoti prieš pat dantų valymą arba tuoj po jo.

Gydymo trukmė
Šio vaisto negalima vartoti ilgiau kaip 7 dienas. Jei per šį laikotarpį simptomai pasunkėja arba per 3 dienas nepagerėja arba jei atsiranda kitokių simptomų, pvz., karščiavimas, pasitarkite su gydytoju.
Jeigu Jūsų būklė pasikartoja ar neseniai atsirado kokių nors jos pokyčių, pasitarkite su gydytoju.

Ką daryti pavartojus per didelę Septabene citrinų ir šeivamedžio skonio dozę
Jei netyčia pavartojote per didelę šio vaisto dozę, nedelsdami kreipkitės į gydytoją arba artimiausią ligoninę.

Pamiršus pavartoti Septabene citrinų ir šeivamedžio skonio
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· ruplės (dilgėlinė), odos reakcijos į saulės šviesą sustiprėjimas (jautrumas šviesai),
· staigus, nekontroliuojamas kvėpavimo takų susiaurėjimas plaučiuose (bronchų spazmas)

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų:
· lokalus burnos ertmės dirginimas, lengvo burnos ertmės deginimo pojūtis.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
· alerginės reakcijos (padidėjęs jautrumas),
· sunki alerginė reakcija (anafilaksinis šokas), kurios požymiai gali būti pasunkėjęs kvėpavimas, krūtinės skausmas arba spaudimo krūtinėje jutimas ir / arba svaigulio / apalpimo pojūtis, stiprus odos niežėjimas arba iškilę odos gumbai, veido, lūpų, liežuvio ir / arba gerklės patinimas, galintys kelti pavojų gyvybei,
· burnos gleivinės deginimas, burnos gleivinės pojūčių išnykimas (anestezija).

Paprastai toks šalutinis poveikis būna laikinas. Vis dėlto, jei toks poveikis pasireiškia, rekomenduojama pasitarti su gydytoju arba vaistininku.
Jei vykdysite pakuotės lapelyje pateikiamas pacientui skirtas instrukcijas, šalutinio poveikio rizika sumažės.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Septabene citrinų ir šeivamedžio skonio

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti gamintojo pakuotėje, kad vaistas būtų apsaugotas nuo šviesos.
Šio vaisto laikymui specialių temperatūros sąlygų nereikalaujama.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Septabene citrinų ir šeivamedžio skonio sudėtis
· Veikliosios medžiagos yra benzidamino hidrochloridas ir cetilpiridinio chloridas. Kiekvienoje kietojoje pastilėje yra 3 mg benzidamino hidrochlorido ir 1 mg cetilpiridinio chlorido.
· Pagalbinės medžiagos yra pipirmėčių eterinis aliejus, levomentolis, sukralozė (E955), citrinų rūgštis (E330), izomaltas (E953), citrusinių vaisių aromatinė medžiaga (sudėtyje yra butilhidroksianizolo (E320)), šeivamedžių žiedų aromatinė medžiaga, kurkuminas (E100) (sudėtyje yra natrio benzoato (E211)), chlorofilinų vario kompleksiniai junginiai (E141) (sudėtyje yra natrio). Žr. 2 skyrių „Septabene citrinų ir šeivamedžio skonio sudėtyje yra izomalto (E953), butilhidroksianizolo (E320), natrio benzoato (E211) ir natrio“.

Septabene citrinų ir šeivamedžio skonio išvaizda ir kiekis pakuotėje
Apvalios, nuo šviesiai žalios iki žalios spalvos kietosios pastilės nuožulniais kraštais ir grubiu paviršiumi. „Ledinuko“ masėje gali būti baltų dėmių, spalvos netolygumų, oro burbuliukų, kraštai gali būti nežymiai dantyti. Kietosios pastilės skersmuo yra 18,0‑19,0 mm, storis – 7,0‑8,0 mm.

Septabene citrinų ir šeivamedžio skonio tiekiamas dėžutėse po 8, 16 arba 24 kietųjų pastilių, kurios yra lizdinėse plokštelėse.
Gali būti tiekiamos ne visų dydžių pakuotės.

Registruotojas ir gamintojas

Registruotojas
Krka, d.d., Novo mesto
Šmarješka cesta 6
8501 Novo mesto
Slovėnija

Gamintojas
Krka, d.d., Novo mesto
Šmarješka cesta 6
8501 Novo mesto
Slovėnija

arba

TAD Pharma GmbH
Heinz-Lohmann-Straße 5
27472 Cuxhaven
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą:

	UAB KRKA Lietuva
Senasis Ukmergės kelias 4
Užubalių km., Vilniaus r.
LT – 14013
Tel. + 370 5 236 27 40



Šis vaistas Europos ekonominės erdvės valstybėse narėse registruotas tokiais pavadinimais:

	Čekija
	Septabene citron a bezový květ

	Bulgarija
	Септолете тотал лимон и цвят от бъз

	Estija
	Septolete omni lemon & elderflower

	Vengrija
	Septolete extra citrom-bodza

	Kroatija
	Septolete duo limun i bazga

	Italija
	Septolete

	Lenkija
	Septolete ultra o smaku cytryny i czarnego bzu

	Portugalija
	Septolete Duo limão e flor de sabugueiro

	Latvija
	Septabene ar citronu un plūškoku

	Rumunija
	Septolete omni lămâie şi soc

	Slovakija
	Septolete extra s príchuťou citrónu a bazového kvetu

	Lietuva 
	Septabene citrinų ir šeivamedžio skonio 

	Slovėnija
	Septabene z okusom limone in bezga

	Suomija
	Septabene sitruuna & seljankukka



Šis pakuotės lapelis paskutinį kartą peržiūrėtas 2023-09-05.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.









